El Teatre Serrano de Gandia acull el concert 'Camilo Superstar' per col·laborar en la investigació de la Síndrome de Wolfram
10 abril 2024

## El Teatre Serrano de Gandia acull el concert 'Camilo Superstar' per col·laborar en la investigació de la Síndrome de Wolfram10 abril 2024Última actualització: 10 abril 2024

![](../gestion/img/a02ef7ae639ac708f1f358eb381295c6ee652cc684d3ee54d7009cbbd7f4a79a.JPG)  
  

La **regidora de Sanitat, Liduvina Gil**, i la **presidenta de l'Aliança de Famílies Afectades per la Síndrome de Wolfram (AFASW), Pilar Gomis**, han presentat hui el **concert solidari «Camilo Superstar»**, que tindrà lloc a les **20 hores del dissabte 11 de maig al Teatre Serrano**.  
  
El **cantant Jordi Sánchez** s'encarregarà d'interpretar les cançons de l'esdeveniment, l'objectiu del qual, tal com ha explicat l'edil, és recaptar fons per col·laborar en la investigació d'aquesta rara malaltia neurodegenerativa i avançar en la recerca d'una cura.  
  
_"El nostre govern sempre donarà suport a aquest tipus de causes. És molt important que la gent siga conscient que tothom pot aportar un granet de sorra a l'hora d'acabar amb un mal així. Per això, l'Ajuntament ha decidit col·laborar amb l'AFASW en l'organització de l'esdeveniment"_, ha comentat Gil.  
  
Respecte al repertori musical, el concert serà un tribut a Camilo Sesto en què apareixeran, des de les seues balades més romàntiques, fins als temes pop-rock que el van portar a liderar llistes dels més venuts.  
  
El **preu de les entrades varia entre els 10 (segon pis), els 11 (primer pis) i els 12 (platea) euros**. A més, aquelles persones que no hi puguen assistir i vulguen col·laborar-hi podran fer-ho a través de la **Fila 0**.  
  
Els tiquets ja **poden adquirir-se a la Universitat Popular de Gandia (plaça de Loreto, núm. 3) i en la farmàcia 24 hores (passeig de les Germanies, núm. 15)**, encara que també podran comprar-se **el mateix dia del concert a taquilla i en horari de 18 a 20**.  
  
_"De moment, hem venut al voltant de 200 entrades i esperem omplir, almenys, la platea, que té sobre 500 butaques"_, ha assenyalat Gomis.  
  
_"Sempre ens costa molt vendre entrades perquè no molta gent coneix la malaltia, però, gràcies a la roda de premsa, l'Ajuntament pot ser el nostre altaveu perquè les persones s'animen a vindre"_, ha afegit.  
  
Per acabar, ha agraït l'ajuda que l'Associació ha rebut per part del consistori i ha convidat tothom a _“participar en la iniciativa”_.